Uus Eesti, 19. mai 1938    Möödunud nädalal sai Läänemaa Muuseumiühing oma muuseumile  ruumid Haapsalus, Kooli tän. 6. Senini seisid kogud kokkupakitult aastaid linnavalitsuse kantseleiruumide taga olevas väikeses toas. Teisipäeval ja kolmapäeval toimus kogude ja esemete kohaleasetamine ja lähemail päevil avatakse muuseum publikule. Ruumid andis muuseumile linnavalitsus, kellel uue algkooli hoone valmimisega jäi vana koolimaja tühjaks. Muuseumi kasutada on kolm avarat ruumi. Muuseumil on esemeid kõikidest ajalooperioodidest. Kivi- ja pronksajast on hästi säilinud ehteid, tööriistu ja relvi.  Rohkearvuline on ka rahvarõivaste ja kannude kogu. Hilisemast ajast on terve rida esemeid kuurordi ajaloo kohta. Erilise asukoha omab aga muuseumis kuulsa mereröövli krahv Ungern-Sternbergi portree; maal, mis on ainuke Eestis legendaarsest Ungru krahvist. Maal, mis ka kunstiliselt omab suure väärtuse, on maalitud Poola kuninga Poniatovsky õukonna kunstniku poolt, kui Ungern-Sternberg viibis Poniatovsky õukonnas. Legendaarne krahv oli Poniatovsky isiklik sõber. Maalil on Ungern-Sternberg Poola aadliku  tolleaegses riietuses. Erakordne on ka maali sattumine muuseumi. Üks Ungern-Sternbergi järglasist oli ühe krahvi ohvitserivormis kujutava maali jätnud võlgade katteks Haapsallu. Hiljem vahetati see maal teiste sugukonnaliikmete poolt praeguse maali vastu. Selle portree eest on pakutud muuseumile suuri summasid. Muuseumi tahetakse koguda ka kõik kuulsa mereröövliga ühenduses olevaid esemeid ja raamatuid.